בס"ד, אדר"ח אדר ב' התשע"ו

**שמההתחדשות נמשך הצחוק והתענוג**

**שפות של שמחה שחוק וצחוק**

**משנכנס!!!!!**

**לפ' פקודי - עם חבורת ימי חמישי**

**בדיחא דעתיה**

**ליקו"מ תנינא סימן י'** מַה שֶּׁהָעוֹלָם רְחוֹקִים מֵהַשֵּׁם יִתְבָּרַךְ וְאֵינָם מִתְקָרְבִים אֵלָיו יִתְבָּרַךְ, הוּא רַק מֵחֲמַת שֶׁאֵין לָהֶם יִשּׁוּב - הַדַּעַת, וְאֵינָם מְיַשְּׁבִין עַצְמָן. וְהָעִקָּר לְהִשְׁתַּדֵּל לְיַשֵּׁב עַצְמוֹ הֵיטֵב, מָה הַתַּכְלִית מִכָּל הַתַּאֲווֹת וּמִכָּל עִנְיְנֵי הָעוֹלָם הַזֶּה, הֵן תַּאֲווֹת הַנִּכְנָסוֹת לַגּוּף, הֵן תַּאֲווֹת שֶׁחוּץ לַגּוּף, כְּגוֹן כָּבוֹד, וְאָז בְּוַדַּאי יָשׁוּב אֶל ה':

אַךְ דַּע, שֶׁעַל - יְדֵי מָרָה - שְׁחוֹרָה אִי אֶפְשָׁר לְהַנְהִיג אֶת הַמֹּחַ כִּרְצוֹנוֹ, וְעַל - כֵּן קָשֶׁה לוֹ לְיַשֵּׁב דַּעְתּוֹ. רַק עַל - יְדֵי הַשִֹֹּמְחָה יוּכַל לְהַנְהִיג הַמֹּחַ כִּרְצוֹנוֹ, וְיוּכַל לְיַשֵּׁב דַּעְתּוֹ, כִּי שִׂמְחָה הוּא עוֹלָם הַחֵרוּת, בִּבְחִינַת (יִשְׁעַיָה נ"ה): "כִּי בְשִׂמְחָה תֵצֵאוּ", שֶׁעַל - יְדֵי שִׂמְחָה נַעֲשִׂין בֶּן - חוֹרִין וְיוֹצְאִין מִן הַגָּלוּת. וְעַל - כֵּן כְּשֶׁמְּקַשֵּׁר שִׂמְחָה אֶל הַמֹּחַ, אֲזַי מֹחוֹ וְדַעְתּוֹ בֶּן - חוֹרִין, וְאֵינוֹ בִּבְחִינַת גָּלוּת, וַאֲזַי יוּכַל לְהַנְהִיג אֶת מֹחוֹ כִּרְצוֹנוֹ וּלְיַשֵּׁב דַּעְתּוֹ, מֵאַחַר שֶׁמֹּחוֹ בְּחֵרוּת וְאֵינוֹ בְּגָלוּת. כִּי עַל - יְדֵי גָּלוּת אֵין הַדַּעַת מְיֻשָּׁב, כְּמוֹ שֶׁדָּרְשׁוּ רַבּוֹתֵינוּ, זִכְרוֹנָם לִבְרָכָה (מְגִילָה יב:) עַל בְּנֵי עַמּוֹן וּמוֹאָב, דִּמְיָתְבָא דַּעְתַּיְהוּ מֵחֲמַת שֶׁלֹּא הָלְכוּ בְּגָלוּת, שֶׁנֶּאֱמַר (יִרְמְיָה מ"ח): "שַׁאֲנַן מוֹאָב מִנְּעוּרָיו וְכוּ', וּבַגּוֹלָה לֹא הָלָךְ, עַל כֵּן עָמַד טַעְמוֹ בּוֹ" וְכוּ':

וְלָבוֹא לְשִׂמְחָה הוּא עַל - יְדֵי מַה שֶּׁמּוֹצֵא בְּעַצְמוֹ אֵיזֶה נְקֻדָּה טוֹבָה עַל - כָּל - פָּנִים, כַּמְבֹאָר עַל פָּסוּק: "אֲזַמְּרָה לֵאלֹקַי בְּעוֹדִי" (בְּלִקּוּטֵי הָרִאשׁוֹן, בְּסִימָן רפב), עַיֵּן שָׁם. וְעַל - כָּל - פָּנִים יֵשׁ לוֹ לִשְׂמֹחַ בַּמֶּה שֶׁזָּכָה לִהְיוֹת מִזֶּרַע יִשְׂרָאֵל, שֶׁלֹּא עָשַֹנִי גּוֹי, וּכְמוֹ שֶׁאָנוּ אוֹמְרִין: 'בָּרוּךְ אֱלֹקֵינוּ שֶׁבְּרָאָנוּ לִכְבוֹדוֹ, וְהִבְדִּילָנוּ וְכוּ' וְנָתַן לָנוּ תּוֹרַת אֱמֶת' וְכוּ'. מִכָּל זֶה וְכַיּוֹצֵא בָּזֶה רָאוּי לוֹ לִקַּח לוֹ שִׂמְחָה לְשַֹמֵּחַ דַּעְתּוֹ כַּנַּ"ל. וְזֶה בְּחִינַת (שַׁבָּת עז:): 'בְּדִיחָא דַּעְתֵּהּ', שֶׁהוּא דָּבָר גָּדוֹל, דְּהַיְנוּ שֶׁמְּקַשֵּׁר הַשִֹֹּמְחָה לְמֹחוֹ וְדַעְתּוֹ, וַאֲזַי הַמֹּחַ מְשֻׁחְרָר, וְיֵשׁ לוֹ יִשּׁוּב - הַדַּעַת כַּנַּ"ל, וְגַם לְמַעְלָה נַעֲשֶׂה מִזֶּה יִחוּד גָּדוֹל עַל - יְדֵי בְּדִיחָא דַּעְתֵּהּ:

**שמההתחדשות נמשך הצחוק והתענוג**

**אדמוה"ז תורה אור [דף י"ז, ב' – י"ח, א']** כי הנה יצחק הוא לשון צחוק ותענוג, והוא גילוי תענוג העליון לצדיקים לעתיד לבוא, כמו שכתוב "לוויתן זה יצרת לשחק בו"... והעניין כי "שמש ומגן ה’ אלוקים". ששם אלוקים הוא המגן ונרתק על שם הוי'ה המהווה מאין ליש... וכמשל אור וזיו השמש המאיר דרך מסך ופרגוד... ומחמת נרתק ומגן זה נעשו הנבראים בחינת יש ודבר נפרד... ועל כן ירדה הנשמה למטה לעבוד ולתקן את בחינת החושך וההסתר... והוא ע"י ביטול היש לאין... והיינו ע"י מסירות נפש בתפילה וע"י תורה ומצוות. וזהו "צחוק עשה לי אלוקים", שעיקר הצחוק ותענוג העליון נמשך ע"י שם אלוקים, כמשל הצחוק שעושים השרים שהוא מדבר חדש, כמו מלחמת הארי עם חיה אחרת שמההתחדשות נמשך הצחוק והתענוג, כך בחינת ביטול היש...[[1]](#footnote-2)

**סכלות: רב המנונא סבא והראי"ה קוק**

**זוה"ק כרך ג [ויקרא פרשת תזריע] דף מז:** תאנא שיש יתרון לחכמה, לחכמה סתם. דאמר ר' שמעון לר' אבא, ת"ח רזא דמילה לא נהיר חכמתא דלעילא ולא איתנהיר אלא בגין שטותא דאיתער מאתר אחרא, ואלמלא האי נהירו ורבו סגיא, לא הוי ולא איתחזיא תועלתא דחכמתא. ובגין שטותא אינהיר יתיר, ונהירין ליה יתיר. הה"ד שיש יתרון לחכמה, לחכמה סתם מן הסכלות סתם. וכך לתתא, אלמלא לא הוי שטותא שכיח בעלמא לא הוי חכמתא שכיח בעלמא. והיינו דרב המנונא סבא, כד הוי ילפין מיניה חברייא רזי דחכמתא, הווה מסדר קמייהו פרקא דמילי דשטותא, בגין דייתי תועלתא לחכמתא בגיניה…ועל דא כתיב, וליבי נוהג בחכמה ולאחוז בסיכלות...

**הראי"ה קוק קובץ א' תשסט** דרכו של רב המנונא סבא להקדים מילי דשטותא לפני מילי דחוכמתא. כדי להכיר האור מתוך החושך, צריך שתהיה תכונת השטותא, בעמקה היותר חודר. בחושך היותר שחור, יש להשתמש כשרוצים לדעת את יתרון האור מתוך החושך. אמנם היא מדה ראויה דוקא לנוני ימא, שאינם צריכים אפילו להגנה של ספינות, וללכת במעמקי תהומות, וכל מצולות, הוא להם טיול ועונג, המשמח את המקום, לויתן זה יצרת לשחק בו.

**שם, קובץ ה' קלט** בתוך כל הדברים שנקראו יקרים נחשבת גם כן הסכלות. כמה יקרה היא נקודתה הפנימית. שהיא מחזקת את אור כל החכמה. אותו הציור, שלעד לא יוכל להזקק בלבו של אדם, שלעולם ימצא המדע, שצריך לציירו יותר מבורר, יותר מעודן, הוא הנושא של כל הזיקוקים, והרדיפות השכליות המוסריות, וכל התנועות הטובות של החיים הכלליים והפרטיים. אותם אשר לא יתחשבו עם היקרות של נקודת הסכלות, במקום מציאותה ההכרחית, נוטלים הם את חייהם ואת חיי אחרים מן העולם, ובעמלם לא ישאו מאומה, עד אשר ישובו ויוכחו, הם וכל המושפעים מהם, כי יקרה מכל חכמה וכבוד היא אותה הסכלות מעט, ובמיעוטה, ובביסוסה בערכה והגבלתה, תבסס כל מכון של חכמה, של דעת קדושים בינה, של חיי נועם, שלוה ושלום רב. ונקודה זו של סכלות המעט היקרה היא הנושאת עליה ברוחו של אדם וכח חייו את הדחיפה הטבעית לכל המפעלים והתנועות בעז ואמץ, שעל תכונת החומר הגס והחזק שלה, באים ההשכלה, רבת החשבון, ואור הקדושה העדינה, ומפתחים ומשכללים את הערך הנשמתי, את החיים הרוחניים, ואת כל סדרי המפעל. נקודה זו בעולם היא נושאת את האומץ העולמי, את הדחיפה החבויה, לבנות ולהרוס, לעקור ולנטוע, לנוע ולמזג. והופעת הדעה העולמית, השכל והבינה, החשבון והשירה, שופעים הם מהזיו העליון ומעדנים וממתקים את כל זרמי מי הפרצים הפורצים ממנה. זורם הוא הכח החי, הגס והמגושם, החזק והמרוץ, מתיז את נחיליו בכל כח סואן, בדחיפה נוראה, הרת רעמים, ועליו שופע רוח חיים, מעוטר בשפרירי הוד, עדינות, כבוד, מוסר וחן. ועז והדר נפגשים, וחיים אדירים ואמיצים מתיצרים, ועולמים מלאי און, מלאי יפעה, מלאי חיים ולשד, מלאי קדושה ברכה תהלה ותפארת מתחוללים. והכל מתאחד ביקר עליון, ביקר כל היקרים. ומתוך החשך אור גדול זורח, מסכלות מעט אוצרות חיים של תבונה, של השכלה בהירה, מלאה שפעת עדנים. והאדם מקבל את מדתו הממוזגה. יקר מחכמה מכבוד סכלות מעט, אל תהי צדיק הרבה ואל תתחכם יותר, למה תשומם, בטח בד' ועשה טוב, שכן ארץ ורעה אמונה.

**ליקוטי הלכות או"ח - הלכות תחומין וערובי או"ח - תחומין הלכה ד**

ט) וְזֶהוּ בְּחִינַת פּוּרִים, כִּי הָמָן מִזֶּרַע עֲמָלֵק, שֶׁהוּא אוֹרֵב לְיִשְֹרָאֵל תָּמִיד בְּעֵת הַיְרִידָה שֶׁקֹּדֶם הָעֲלִיָּה קֹדֶם שֶׁזּוֹכִין לִבְחִינַת נַעֲשֶֹה וְנִשְׁמַע מֵחָדָשׁ, שֶׁהוּא בְּחִינַת קַבָּלַת הַתּוֹרָה כַּנַּ"ל. וְאָז בְּאוֹתָן הַיָּמִים הָיוּ צְרִיכִים יִשְֹרָאֵל לִזְכּוֹת לָשׁוּב לְאֶרֶץ יִשְרָאֵל לִירוּשָׁלַיִם עִיר הַקֹּדֶשׁ וְלִבְנוֹת בֵּית הַמִּקְדָּשׁ שֵׁנִי מֵחָדָשׁ, וִירוּשָׁלַיִם הִיא בְּחִינַת יִרְאָה שָׁלֵם, שֶׁהוּא בְּרֵאשִׁית מַאֲמַר הַשָּׁלֵם בְּחִינַת נִשְׁמַע וְנַעֲשֶֹה כַּמְּבֹאָר בַּמַּאֲמַר הַנַּ"ל וְשָׁם בִּירוּשָׁלַיִם הוּא הַבֵּית הַמִּקְדָּשׁ אֲשֶׁר מִשָּׁם תֵּצֵא תּוֹרָה כְּמוֹ שֶׁכָּתוּב עַל פִּי הַתּוֹרָה אֲשֶׁר יוֹרוּךָ וְכוּ' מִן הַמָּקוֹם הַהוּא וְכוּ' כִּי מִצִּיּוֹן תֵּצֵא תוֹרָה וּדְבַר ה' מִירוּשָׁלָיִם, וְזֶה בְּחִינַת כִּי יִפָּלֵא מִמְּךָ דָּבָר לַמִּשְׁפָּט וְכוּ', הַיְנוּ כְּשֶׁאֵין יוֹדְעִין אֵיזֶה דִּין בַּתּוֹרָה זֶה בְּחִינַת שֶׁאֵין זוֹכִין לְהַשִֹּיג אֶת בְּחִינַת הַנִּסְתָּר מִמֶּנּוּ לְפִי מַדְרֵגָתוֹ שֶׁהִיא בְּחִינַת נִשְׁמַע אֶצְלוֹ, וְאָז כְּשֶׁאֵין זוֹכִין לְהַשִֹּיג בְּחִינַת נִשְׁמַע וְנַעֲשֶֹה אֲזַי אֵין הַחוֹתָם בִּשְׁלֵמוּת כַּנַּ"ל וַאֲזַי אֵין יוֹדְעִין בֵּין דָּם לְדָם, כִּי אֵין יְכוֹלִין לְהַבְחִין בֵּין דַּם טָהוֹר לְדַם נִדּוֹת מֵחֲמַת שֶׁנִּפְגַם הַחוֹתָם, שֶׁאָז נַעֲשָֹה מִמֶּנּוּ בְּחִינַת נִדַת כַּנַּ"ל, וְאָז הַתִּקּוּן הוּא וְקַמְתָּ וְעָלִיתָ וְכוּ' אֶל הַמָּקוֹם הַהוּא, כִּי צִיּוֹן וִירוּשָׁלַיִם הֵם בְּחִינַת חוֹתָם בְּתוֹךְ חוֹתָם, כַּמּוּבָא, כִּי מִשָּׁם תֵּצֵא תוֹרָה, כִּי שָׁם יוֹשְׁבִין בֵּית דִּין הַגָּדוֹל וְהֵם מְגַלִּין כָּל מַה שֶּׁנֶּעֱלַם וְנִסְתָּר אֵצֶל כָּל אֶחָד וְאֶחָד, כְּמוֹ שֶׁכָּתוּב, עַל פִּי הַתּוֹרָה אֲשֶׁר יוֹרוּךָ וְכוּ' וְעַל פִּי הַמִּשְׁפָּט וְכוּ' תַּעֲשֶֹה, נִמְצָא שֶׁהֵם מְתַקְּנִים וְעוֹשִֹים מֵהַנִּשְׁמַע נַעֲשֶֹה, כִּי שָׁם הוּא מְקוֹם הַתְּפִלָּה, כְּמוֹ שֶׁכָּתוּב, כִּי בֵּיתִי בֵּית תְּפִלָּה, וּתְפִלָּה הוּא נִשְׁמַע, וְעַל כֵּן יוֹשְׁבִין שָׁם בֵּית דִּין הַגָּדוֹל וְעוֹשִֹים מֵהַתְּפִלָּה תּוֹרָה, מֵהַנִּשְׁמַע נַעֲשֶֹה וּמְגַלִּין לְיִשְֹרָאֵל כָּל הַנִּסְתָּר מֵהֶם בְּחִינַת כִּי יִפָּלֵא וְכוּ' עַל פִּי הַתּוֹרָה אֲשֶׁר יֹאמְרוּ לְךָ וְכוּ' כַּנַּ"ל, נִמְצָא שֶׁבִּנְיַן בֵּית הַמִּקְדָּשׁ צִיּוֹן וִירוּשָׁלַיִם הוּא בְּחִינַת נִשְׁמַע וְנַעֲשֶֹה בְּחִינַת קַבָּלַת הַתּוֹרָה כִּי מִשָּׁם תֵּצֵא תוֹרָה וְכוּ' כַּנַּ"ל. וּמֵחֲמַת שֶׁאָז בִּימֵי אֲחַשְׁוֵרוֹשׁ הָיָה בְּסוֹף הַגָּלוּת וְהָיוּ צְרִיכִים לָשׁוּב לִירוּשָׁלַיִם וְלִבְנוֹת בֵּית הַמִּקְדָּשׁ שֶׁהוּא בְּחִינַת לְהַשִּיג מֵחָדָשׁ בְּחִינַת הַתּוֹרָה בְּחִינַת נִשְׁמַע וְנַעֲשֶֹה, עַל כֵּן הָיוּ מֻכְרָחִים אָז שֶׁיִּהְיֶה לָהֶם יְרִידָה קֹדֶם הָעֲלִיָּה, וּמֵחֲמַת שֶׁהָיוּ צְרִיכִים אָז לַעֲלִיָּה גְּדוֹלָה דְּהַיְנוּ לִבְנוֹת בֵּית הַמִּקְדָּשׁ מֵחָדָשׁ שֶׁהוּא בִּשְׁבִיל כְּלַל יִשְֹרָאֵל עַל כֵּן הִתְגַּבְּרָה הַיְרִידָה אָז מְאֹד וְהִתְגַּבְּרָה אָז הַסִּטְרָא אַחֲרָא עַד שֶׁנִּכְשְׁלוּ מְאֹד בַּנָּשִׁים הַנָּכְרִיּוֹת, וְאָז אָרַב עֲלֵיהֶם הָמָן עֲמָלֵק יִמַּח שְׁמוֹ, וְרָצָה לְהִתְגַּבֵּר עֲלֵיהֶם אָז מְאֹד, וְעַל כֵּן הָיוּ אָז בְּסַכָּנָה גְּדוֹלָה וַעֲצוּמָה מְאֹד מְאֹד אֲשֶׁר כָּמוֹהוּ לֹא נִהְיְיתָה כַּמּוּבָא, כִּי הִתְגַּבֵּר עֲלֵיהֶם בְּעֵת יְרִידָתָם הַגְּדוֹלָה מְאֹד בְּחִינַת וְאַתָּה עָיֵף וְיָגֵעַ וְכוּ' כִּי הָיּוּ אָז עֲיֵפִים וִיגֵעִים בְּתַכְלִית הַיְגִיעָה מֵחֲמַת שֶׁהָיָה בְּסוֹף הַגָּלוּת קֹדֶם שׁוּבָם לִמְקוֹמָם, שֶׁאָז מִתְגַּבֶּרֶת הַסִּטְרָא אַחֲרָא בְּיוֹתֵר, בְּעֵת שֶׁהִיא רוֹאָה שֶׁבְּקַל מְהֵרָה יָשׁוּבוּ לִמְקוֹמָם, בִּפְרַט שֶׁנִּתְפְּסוּ אָז בֶּאֱמֶת בֶּעָוֹן הַגָּדוֹל הַנַּ"ל רַחְמָנָא לִצְלַן, עַל כֵּן הָיְתָה אָז עֵת צָרָה גְּדוֹלָה לְיַעֲקֹב וְכוּ', אַךְ מָרְדְּכַי יָדַע אֶת כָּל אֲשֶׁר נַעֲשָֹה, כִּי הוּא יָדַע כָּל זֹאת וְהֵאִיר בְּיִשְֹרָאֵל לְבַל יִתְיַאֲשׁוּ עַצְמָן מִן הָרַחֲמִים. כִּי זֶה הוּא הָעִקָּר בְּעֵת שֶׁהָאָדָם חַס וְשָׁלוֹם נוֹפֵל בְּאֵיזֶה יְרִידָה יִהְיֶה אֵיךְ שֶׁיִּהְיֶה אֲפִלּוּ אִם נִכְשַׁל חַס וְשָׁלוֹם אָז מְאֹד אַף עַל פִּי כֵן אָסוּר לוֹ לְיַאֵשׁ עַצְמוֹ מִן הָרַחֲמִים וּכְמוֹ שֶׁעָשָֹה מָרְדְּכַי אָז וְכָל יִשְֹרָאֵל עִמּוֹ, וַיֵּצֵא בְּתוֹךְ הָעִיר וַיִּזְעַק זְעָקָה גְּדוֹלָה וּמָרָה וְכוּ' וְכֵן כָּל יִשְֹרָאֵל בְּכָל מָקוֹם אֲשֶׁר דְּבַר הַמֶּלֶךְ וְדָתוֹ מַגִּיעַ וְכוּ' וַה' יִתְבָּרַךְ שָׁמַע לְקוֹל זַעֲקָתָם וְצַעֲקָתָם עַל יְדֵי מָרְדְּכַי וְאָז נִתְהַפֵּךְ הַיְּרִידָה לַעֲלִיָּה גְּדוֹלָה וְנַעֲשָֹה מִזֶּה פּוּרִים, וְזָכוּ לְקַבָּלַת הַתּוֹרָה מֵחָדָשׁ בְּחִינַת קִיְּמוּ וְקִבְּלוּ, וְכָל זֶה עַל יְדֵי מָרְדְּכַי, כִּי מָרְדְּכַי יָדַע אֶת כָּל אֲשֶׁר נַעֲשָֹה, שֶׁהָיָה יוֹדֵעַ אֶת כָּל בְּחִינַת הַנַּעֲשָֹה מִתְּחִלָּה וְעַד סוֹף, שֶׁהָיָה יוֹדֵעַ וּמַשִּיג אֶת הַנַּעֲשָֹה הַגָּבוֹהַּ בְּיוֹתֵר. כִּי צְרִיכִין לַעֲשוֹת בְּכָל פַּעַם מִנִּשְׁמַע נַעֲשָֹה, נִמְצָא שֶׁזּוֹכִין בְּכָל פַּעַם לְהִתְגַּלּוּת וִידִיעָה חֲדָשָׁה שֶׁהוּא בְּחִינַת נַעֲשֶֹה גָּבוֹהַּ יוֹתֵר כַּנַּ"ל, וְכֵן מִדַּרְגָּא לְדַרְגָּא עַד תְּחִלַּת הָאֲצִילוּת כַּמְּבֹאָר בַּמַּאֲמַר הַנַּ"ל וּמָרְדְּכַי יָדַע אֶת כָּל אֲשֶׁר נַעֲשָֹה עַד לְמַעְלָה מַעְלָה בְּתַכְלִית הַמַּעֲלָה, וּמֵחֲמַת זֶה הָיָה יָכוֹל לְהָאִיר גַּם לְמַטָּה לְמַטָּה בְּתַכְלִית שִׁפְלוּת הַיְּרִידָה, כִּי זֶה מוּבָן וּמְבֹאָר בְּדִבְרֵי רַבֵּנוּ בְּמָקוֹם אַחֵר, שֶׁכָּל מַה שֶּׁהַצַּדִּיק הוּא בְּמַעֲלָה גְּדוֹלָה בְּיוֹתֵר וְזוֹכֶה לְהַשָֹּגָה גְּדוֹלָה בְּיוֹתֵר, הוּא יָכוֹל לְהָאִיר בְּמַדְרֵגָה נְמוּכָה בְּיוֹתֵר וְיוֹתֵר. נִמְצָא בְּכָל פַּעַם שֶׁזּוֹכֶה הַצַּדִּיק לִבְחִינַת נַעֲשָֹה גָבוֹהַּ יוֹתֵר, דְּהַיְנוּ הִתְגַּלּוּת יוֹתֵר כַּנַּ"ל הוּא יָכוֹל לְהָאִיר לְמַטָּה לְמַטָּה בְּיוֹתֵר, וּבִשְׁבִיל זֶה נִקְרָא בְּחִינַת הַנִּגְלֶה נַעֲשֶֹה, כִּי עַל יְדֵי שֶׁנִּגְלָה מִנִּשְׁמַע לְנַעֲשֶֹה וְזָכָה לְהַשָֹּגָה יְתֵירָה עַל יְדֵי זֶה הוּא יָכוֹל לְהָאִיר בִּבְחִינַת עֲשִֹיָּה בְּיוֹתֵר. וְזֶהוּ וּמָרְדְּכַי יָדַע אֶת כָּל אֲשֶׁר נַעֲשָֹה מִתְּחִלָּה וְעַד סוֹף מֵאֵין סוֹף עַד אֵין תַּכְלִית, עַל כֵּן הוּא הָיָה יָכוֹל לְהָאִיר בְּיִשְֹרָאֵל אֲפִלּוּ בְּתַכְלִית יְרִידָתָם לְבַל יִתְיָאֲשׁוּ עַצְמָן מִן הָרַחֲמִים עַד שֶׁזָּכוּ עַל יָדוֹ שֶׁיִּתְהַפֵּךְ מֵהִפּוּךְ אֶל הִפּוּךְ, וְתַכְלִית הַיְּרִידָה יִהְיֶה תַּכְלִית הָעֲלִיָּה, בְּחִינַת וְנַהֲפֹךְ הוּא וְכוּ' וְזָכוּ אָז לְהַשָֹּגָה גְּדוֹלָה בְּיוֹתֵר לְקַבָּלַת הַתּוֹרָה מֵחָדָשׁ בְּחִינַת קִיְּמוּ וְקִבְּלוּ. וְזָכוּ לַעֲשוֹת מִזֶּה יְמֵי הַפּוּרִים הָאֵלֶּה, דְּהַיְנוּ שֶׁיִּהְיֶה נִמְשַׁךְ הֶאָרָה זוֹ בְּכָל דּוֹר וָדוֹר בְּכָל שָׁנָה וְשָׁנָה, שֶׁבְּכָל דּוֹר וָדוֹר וּבְכָל שָׁנָה וְשָׁנָה יָאִיר עָלֵינוּ הֶאָרָה הַגְּדוֹלָה הַזֹּאת שֶׁל בְּחִינַת מָרְדְּכַי שֶׁעַל יְדֵי זֶה יִהְיֶה לָנוּ כֹּחַ בְּכָל שָׁנָה וְשָׁנָה לָצֵאת מִכָּל הַיְּרִידוֹת שֶׁבָּעוֹלָם וְלַהֲפוֹךְ כָּל הַיְּרִידוֹת לְתַכְלִית הָעֲלִיָּה, בִּבְחִינַת וְהַיָּמִים הָאֵלֶּה נִזְכָּרִים וְנַעֲשִֹים בְּכָל דּוֹר וָדוֹר מִשְׁפָּחָה וּמִשְׁפָּחָה וְכוּ', כִּי הַשֵּׁם יִתְבָּרַךְ בְּרַחֲמָיו הַמְּרֻבִּים חָשַׁב מֵרָחוֹק לְהֵטִיב אַחֲרִיתֵנוּ, כִּי הַשֵּׁם יִתְבָּרַךְ צוֹפֶה וּמַבִּיט עַד סוֹף כָּל הַדּוֹרוֹת וְרָאָה שֶׁבַּדּוֹרוֹת הַלָּלוּ בְּעִקְבוֹת מְשִׁיחָא בְּסוֹף הַגָּלוּת קֹדֶם שֶׁנָּשׁוּב לִירוּשָׁלַיִם וְיִהְיֶה גְּאֻלָּה נִצְחִית וְקֹדֶם לָזֶה בְּוַדַּאי תִּתְגַּבֵּר הַסִּטְרָא אַחֲרָא מְאֹד, וְתִהְיֶה מִקֹּדֶם הַיְּרִידָה גְּדוֹלָה מְאֹד מְאֹד, עַל כֵּן הֵטִיב עִמָּנוּ מִקֹּדֶם, וְנָתַן לָנוּ אֶת יְמֵי הַפּוּרִים הָאֵלֶּה עַל יְדֵי מָרְדְּכַי וְאֶסְתֵּר, כְּדֵי שֶׁיָּאִיר עָלֵינוּ בְּכָל שָׁנָה וְשָׁנָה בְּחִינַת הֶאָרָה הַגְּדוֹלָה וְהָעֲצוּמָה שֶׁל מָרְדְּכַי שֶׁהִיא הֶאָרָה גְּדוֹלָה מְאֹד מְאֹד שֶׁעַל יְדֵי הֶאָרָה הַגְּדוֹלָה הַזֹּאת יְכוֹלִין לַהֲפוֹךְ כָּל הַיְּרִידוֹת לַעֲלִיּוֹת וְכַמּוּבָא בַּכְּתָבִים שֶׁהֶאָרָה שֶׁל מָרְדְּכַי מֵאִיר עַד סוֹף הָעֲשִֹיָּה, וְהֶאָרָה זוֹ שֶׁל פּוּרִים אֵין נִמְצָא בְּשׁוּם זְמַן וְכוּ'. וְאָז נִתְהַפְּכִין כָּל הַיְּרִידוֹת לַעֲלִיּוֹת כִּי הִיא תַּכְלִית הָעֲלִיָּה כַּנַּ"ל וְזֶה בְּחִינַת וְהַיָּמִים הָאֵלֶּה נִזְכָּרִים וְנַעֲשִֹים בְּכָל דּוֹר וָדוֹר. נִזְכָּרִים וְנַעֲשִֹים זֶה בְּחִינַת נִשְׁמַע וְנַעֲשֶֹה, נִזְכָּרִים זֶה בְּחִינַת נִשְׁמַע, כִּי זִכָּרוֹן תַּלְיָא בְּלִבָּא כַּמּוּבָא, וְתַמָּן תַּלְיָא שְׁמִיעָה, כִּי שְׁמִיעָה בְּלִבָּא תַּלְיָא כַּמּוּבָא בְּמָקוֹם אַחֵר. וְזֶהוּ וְהַיָּמִים הָאֵלֶּה נִזְכָּרִים וְנַעֲשִֹים כִּי אָז בַּיָּמִים הָאֵלֶה זוֹכִין לְקַבָּלַת הַתּוֹרָה בְּחִינַת קִיְּמוּ וְקִבְּלוּ וְכוּ' כַּנַּ"ל שֶׁהוּא בְּחִינַת נִזְכָּרִים וְנַעֲשִֹים בְּחִינַת נִשְׁמַע וְנַעֲשֶֹה וְכוּ' כַּנַּ"ל. וְזֶהוּ בְּכָל דּוֹר וָדוֹר הַיְנוּ כִּי זֶה הַדָּבָר נַעֲשֶֹה בְּכָל דּוֹר וָדוֹר בְּכָל עֵת שֶׁצְּרִיכִין לְהַמְשִׁיךְ הַשָֹּגַת הַתּוֹרָה מִנִּשְׁמַע לְנַעֲשֶֹה שֶׁזֶּהוּ בְּעַצְמוֹ בְּחִינַת בְּכָל דּוֹר וָדוֹר, דְּהַיְנוּ מֵאָב לְבֵן מִדּוֹר לְדוֹר שֶׁזֶּהוּ בְּחִינַת מִלְחָמָה לַה' בַּעֲמָלֵק מִדּוֹר דּוֹר וְכוּ' כַּנַּ"ל. וְאָז בְּפוּרִים זוֹכִין לְהַשָֹּגַת נִשְׁמַע וְנַעֲשֶֹה שֶׁהֵם אָב וּבֵן בְּחִינַת דּוֹר וָדוֹר כַּנַּ"ל וְאָז זוֹכִין שֶׁנִּתְהַפְּכִין כָּל הַיְּרִידוֹת לַעֲלִיּוֹת כַּנַּ"ל:

י) וְזֶהוּ בְּחִינַת כָּל מִינֵי הַצְּחוֹק וּשְֹחוֹק שֶׁעוֹשִֹין בְּפוּרִים, לְרַמֵּז שֶׁאָז בִּימֵי הַפּוּרִים הָאֵלֶּה, מַעֲלִין כָּל מִינֵי יְרִידוֹת וְקַטְנוּת, הַכֹּל נִתְהַפֵּךְ עַכְשָׁו וְנַעֲשָֹה מִזֶּה תּוֹרָה, כִּי הַיְּרִידָה נִתְהַפֵּךְ לַעֲלִיָּה בִּבְחִינַת יְרִידָה תַּכְלִית הָעֲלִיָּה כַּנַּ"ל:

יא) כִּי הַצַּדִּיק הַגָּדוֹל שֶׁיֵּשׁ לוֹ דַּעַת גָּדוֹל, הוּא מוֹרִיד עַצְמוֹ לִפְעָמִים בְּכַוָּנָה לְעִנְיְנֵי קַטְנוּת וּמִילֵי דִּשְׁטוּתָא, בִּבְחִינַת בִּטּוּלָהּ שֶׁל תּוֹרָה זֶהוּ קִיּוּמָהּ, וְכַמְּבֹאָר מִזֶּה בְּדִבְרֵי רַבֵּנוּ זַ"ל בְּמָקוֹם אַחֵר (סִימָן עח לִקּוּטֵי תִּנְיָנָא), וְזֶהוּ גַּם כֵּן בְּחִינַת יְרִידָה שֶׁקֹּדֶם הָעֲלִיָּה שֶׁמֵּחֲמַת שֶׁרוֹאֶה שֶׁמֹּחוֹ נִתְיַגֵּעַ וְאֵינוֹ יָכוֹל עוֹד לֵילֵךְ בְּמֹחוֹ יוֹתֵר, אֲזַי הוּא מֻכְרָח לְהוֹרִיד עַצְמוֹ לְעִנְיְנֵי קַטְנוּת וּמִילֵי דִּשְׁטוּתָא וְכַיּוֹצֵא, וְכַמּוּבָא בַּזֹּהַר הַקָּדוֹשׁ בְּרַב הַמְנוּנָא סָבָא דַּהֲווּ מְסַדְּרִין קַמֵּיהּ תְּלַת פִּרְקֵי מִילֵי דִּשְׁטוּתָא, וְאַחַר כָּךְ עַל יְדֵי בְּחִינַת יְרִידָה זוֹכֶה לְתַכְלִית הָעֲלִיָּה, בִּבְחִינַת יְרִידָה תַּכְלִית הָעֲלִיָּה בְּחִינַת בִּטּוּלָהּ שֶׁל תּוֹרָה זֶהוּ קִיּוּמָהּ, כְּמוֹ שֶׁדָּרְשׁוּ רַבּוֹתֵינוּ זִכְרוֹנָם לִבְרָכָה עַל פָּסוּק עֵת לַעֲשוֹת לַה' הֵפֵרוּ תוֹרָתֶךָ. וְזֶהוּ עֵת לַעֲשוֹת לַה' דַּיְקָא בְּחִינַת נִשְׁמַע וְנַעֲשֶֹה, וְהַנִּשְׁמַע כְּנֶגֶד הַנַּעֲשֶֹה הוּא בְּחִינַת תּוֹרַת ה' בְּחִינַת בִּטּוּל אֶל הָאֵין סוֹף וְכוּ', כַּמְּבֹאָר בַּמַּאֲמַר הַנַּ"ל, וְזֶהוּ עֵת לַעֲשוֹת לַה' כְּשֶׁמַּגִּיעַ הָעֵת לַעֲשוֹת בְּחִינַת נַעֲשֶֹה, לַה' בְּחִינַת נִשְׁמַע בְּחִינַת תּוֹרַת ה' בִּטּוּל אֶל הָאֵין סוֹף, וְאָז הֵפֵרוּ תוֹרָתֶךָ, אָז צְרִיכִין קֹדֶם הָעֲלִיָּה בְּחִינַת בִּטּוּלָהּ שֶׁל תּוֹרָה זֶהוּ קִיּוּמָהּ, בְּחִינַת הֵפֵרוּ תוֹרָתֶךָ כְּמוֹ שֶׁדָּרְשׁוּ רַבּוֹתֵינוּ זִכְרוֹנָם לִבְרָכָה כִּי הַיְּרִידָה הִיא תַּכְלִית הָעֲלִיָּה כַּנַּ"ל, וְזֶהוּ בְּחִינַת פּוּרִים כַּנַּ"ל, וְעַל שֵׁם זֶה נִקְרָא פּוּרִים, כִּי אָז עוֹשִֹין כָּל מִינֵי שְֹחוֹק וְקַטְנוּת וּמִילֵי דִּשְׁטוּתָא. כִּי אָז זוֹכִין לְתַכְלִית הָעֲלִיָּה לְהַשָֹּגָה וְהֶאָרָה עֲצוּמָה מְאֹד מְאֹד הֶאָרַת מָרְדְּכַי הַיְּהוּדִי שֶׁהֶאָרָתוֹ שָֹגְבָה מְאֹד, וְאָז נִתְהַפְּכִין כָּל הַיְּרִידוֹת וְכָל הַבִּטּוּלִים וְכָל מִילֵי דִשְׁטוּתָא לְתַכְלִית הָעֲלִיָּה כַּנַּ"ל. וְזֶה בְּחִינַת שֵׁם פּוּרִים עַל שֵׁם הַפּוּר, לָשׁוֹן הֵפֵרוּ תוֹרָתֶךָ, כִּי הַשֹּׁרֶשׁ שֶׁל מִלַּת פּוּרִים וְהַשֹּׁרֶשׁ שֶׁל מִלַּת הֵפֵרוּ הֵם שֹׁרֶשׁ אֶחָד, כַּמְּבֹאָר לְמִי שֶׁיֵּשׁ לוֹ קְצָת יְדִיעָה בָּזֶה. כִּי עִקַּר עִנְיַן פּוּרִים הוּא בִּבְחִינָה זוֹ בִּבְחִינַת יְרִידָה תַּכְלִית הָעֲלִיָּה. בְּחִינַת וְהַמִּכְשֵׁלָה הַזֹּאת תַּחַת יָדֶיךָ אֵלּוּ דִּבְרֵי תוֹרָה שֶׁאֵין אָדָם עוֹמֵד עֲלֵיהֶם אֶלָּא אִם כֵּן נִכְשַׁל בָּהֶם וְכוּ' עַיֵּן שָׁם שֶׁזֶּהוּ בְּחִינַת עֵת לַעֲשוֹת לַה' הֵפֵרוּ תוֹרָתֶךָ כַּנַּ"ל. וְזֶה בְּחִינַת וּמַאֲמַר אֶסְתֵּר קִיַּם דִּבְרֵי הַפּוּרִים הָאֵלֶּה וְנִכְתָּב בַּסֵּפֶר.

**ר' שלמה קרליבך [**'גוט פורים' – דרשות על מגילת אסתר**]**

מה ההבדל בין שמחה לצחוק? צחוק פירושו שמחה אינסופית, אני לא יכול להפסיק להיות שמח. אם זו שאלה של חיים ומוות אני לא שמח, אני צוחק. אם דנים מישהו למוות ומודיעים לו שיש לו חנינה, האם הוא שמח? הוא לא יכול להאמין. אם ח"ו מישהו טובע, וממש בשניה האחרונה של חייו אני מוציא אותו, האם הוא אומר: 'אה, עשית אותי כל כך שמח שהצלת לי את החיים'?? זו לא שאלה של שמחה, זה הרבה יותר עמוק.

כשמשיח יגיע כתוב: 'אז ימלא שחוק פינו…'…עד שמשיח בא אנחנו חושבים שזה עניין של שמחה, אבל כשמשיח בא 'אז ימלא שחוק פינו'. אני מבין שזו לא שאלה של שמחה. אני ממש לא יודע איך הסתדרתי, זאת הייתה ממש שאלה של חיים או מוות.

אני רוצה לומר לכם משהו יותר עמוק. יצחק אבינו לא נקרא שמחה. יצחק זה מלשון צחוק. אתם יודעים מדוע יצחק נקרא מלשון צחוק? כשלאברהם ולשרה נולד תינוק, זאת לא הייתה שאלה של שמחה. האם אתה חושב שלאחר שיצחק נולד, שרה פנתה לעזרת נשים של בית הכנסת של בעלה ואמרה: 'אני כל כך שמחה'?? נאום קלסי? האם אתה יכול לדמיין את שרה אימנו שאומרת: 'אני שמחה'?? 'אז ימלא שחוק פינו'…

1. **ביאור של הרב שג"ר:** בקצרה, לדברי אדמוה"ז אין לבריאה ממשות אונטית לכשעצמה. שרויה היא בשורשה במקורה עליון, האינסוף ב"ה, ושֵם הוי'ה מחיה אותה תמיד. רק שם אלוקים מסתיר אמת אונטולוגית זו, והוא מקור ההסתר והבערות שבעטיים תופסים אנו את עצמנו כישות עצמאית. על הנברא מוטל התפקיד של השבת היש לאין, היינו השבת העולם למצבו המקורי שבו אין הסתר, החצנה וניכור כל שהם. אזי שוב תהיה הבריאה והאדם שבתוכה שרויים בפנימיות האלוקית הטהורה, החופשית והאין-סופית.

   תהליך זה של התמוססות היש באין, הוא מסירות הנפש בעבודת התורה ומצוות, שהרי בהתמוססות זו מוותר האדם על האגו האגוצנטרי שלו לטובת מודעות גבוהה ואין-סופית. הוא מת בכמיהתו לאלוקים. אך כמיהה זו הינה שורש הצחוק והתענוג. כמו באירוע קומי שבו מגלים אנו דבר המעמיד פנים רציניות או חשובות במלא אפסותו, כך גם ביטול היש מגלה את היש בפניו המגוחכות, כבדיחה. מכאן הצחוק, אך גם התענוג. לא נרחיב את הדיבור על התענוג המתלווה לצחוק, די אם נאמר שהצחוק מסומל דווקא בדמותו של יצחק, המתוארת בספרי קבלה כמסמלת דווקא את הפחד. יצחק הוא הנעקד על גבי המזבח כדי למות על פי הציווי האלוקי. יצחק – בעל הייסורים – הוא האדם הצוחק. [↑](#footnote-ref-2)